BBC Hausa - Hotuna da Bidiyo - Taron nemo mafita ga wasu kasashen Afrika
An sabunta: 23 ga Satumba, 2010 - An wallafa a 13:16 GMT
Taron nemo mafita ga wasu kasashen Afrika
A Najeriya, a ranar Alhamis ne wasu kasashe16 da suka samu `yancin kai tare da Najeriyar suka fara wani taro da nufin duba irin kalubalen da suka fuskanta a baya da wadanda suke fuskanta yanzu da kuma hanyoyin shawo kansu.Ibrahim Isa ne ya dauko hotuna
Taron dai kamar yadda mahukuntan Najeriya suka bayyana an shirya shi ne domin ya samar da wani zaure da kasashe takwarorin Najeriya wajen samun `yancin kai a shekarar 1960 za su zauna su yi waiwaye tare da tattaunawa a kan kalubalen da suka fuskanta a baya da wadanda suke cin karo da su.
Dr Shamsuddeen Usman shi ne Ministan tsare-tsaren Najeriya, kuma yace babban kalubalen da kasashen ke fuskanta a baya shi ne na siyasa, amma yanzu kusan kowa ya koma tafarkin dimokradiyya. Abinda yake damunmu shi ne talauci da habaka tattalin arziki.
Tun a farkon taron, wanda ake sa ran zai kwashe kwanaki uku, mahalarta, kama daga jami`an gwamnatocin kasashen zuwa kwararru, duka sun yi ittifakin cewa kasashen sun kwashe shekaru hamsin da samun `yancin kai amma al`umominsu na fama da talauci. Don haka akwai bukatar a samo hanyoyin habaka su cikin gaggawa.
Sai dai wasu masanan sun bayyana ra`ayin cewa cutar da ke addabar kasashen ba boyayyi ba ce, sai dai tana da wuyar magani matukar matakan da kasashen ke dauka ba su wuce irin wadannan bukukuwa ba.Kamar yadda Farfesa Munzali Jibril ya bayyana.
Masanan dai sun bayyana cewa akwai bukatar shugabannin kasashen su tara hankalinsu a wuri guda, su tambayi kansu ko wane gado za su bar wa `ya`yansu da jikokinsu nan da shekaru hamsin masu zuwa ba shagulgula ba.